Ortodoxia mărturisitoare 


„Dacă cineva va păzi cuvântul Meu, nu va vedea moartea în veac" (Ioan 8, 51). 


Cuvânt ortodox la împlinirea a șapte 
ani de la Sinodul tâlhăresc din 


Creta (2016) 


Au trecut șapte ani de la Sinodul din Creta. Șapte ani de așteptări, îngrădire și 
mărturisire. Am așteptat cu bună nădejde, în tot acest timp, ca preocuparea celor 
care conduc ierarhic BOR să fie mai mare pentru unitatea Bisericii, decât pentru 
unirea „bisericilor”. Însă acest lucru se lasă încă așteptat. Mai mult decât atât, 
Patriarhia sărbătorește zilele acestea șapte ani de la întrunirea „Sfântului și Marelui 
Sinod” din Creta! Înţelegem de aici că acest sinod nu a fost o simplă sinaxă sau o 
întâlnire a Întâistătătorilor, cum le place lor, pseudo-ierarhilor, să spună (să 
mintă), ci a fost „Sfânt și Mare” Sinod, cu hotărâri eretice legiferate sinodal. 


Ca urmare a celor hotărâte și legiferate, poporul drept credincios nu poate fi luminat 
de cei care au pierdut lumina credinţei, fiindcă episcopul devenit minciunoepiscop 
nu poate lumina treptele inferioare ale ierarhiei bisericești și nici poporul ortodox! 


„Căci precum curățește Dumnezeu pe toţi, prin faptul că e pricina a toată curăţia, ba 
mai mult, ca să mă folosesc de o pildă apropiată, precum se spune de ierarhul dintre 
noi care curățește sau luminează prin slujitorii lui liturgici (diaconii) sau prin preoți, 


că el însuși curățește și luminează, lucrările sfinte ale treptelor sfințite (hirotonite) 
de el atribuindu-se lui, așa și îngerul care săvârșește curățirea proorocului pune 
știința și puterea curățătoare a lui pe seama lui Dumnezeu ca Cel ce e cauza ei, iar pe 
seama Serafimului, ca ierarh întâi lucrător. Aceasta îndreptățește pe cel din ierarhia 
noastră să spună că învaţă pe cel curăţit de el, cu evlavie îngerească” (Sfântul 
Dionisie Areopagitul, Despre ierarhia cerească). 


Acest text patristic are o importanţă deosebită pentru înțelegerea corectă a lucrării 
ierarhiei în Biserică. După cum Serafimul trimite proorocului Isaia, de la Dumnezeu, 
focul curățitor și cunoștința prin treptele îngerești inferioare, așa și episcopul, de la 
Dumnezeu comunică învățătura și lumina Harului, prin preot și diacon, poporului 
drept-credincios. Dacă învățătura este străină de adevărul dumnezeiesc, episcopul 
este numit minciunoepiscop și nu poate lumina poporul ortodox! 


Mă cutremur să exprim un gând în legătură cu cei care urmează pseudoepiscopilor, 
spunând că la Kolymbari, Creta (2016), nu s-a întâmplat nimic, iar „ecumenismul 
lucid” este plăcut Domnului!!! După cum aceia cad din lumina dumnezeiască, așa și 
cei ce le urmează în cădere se întunecă! Vedem această realitate în căderea îngerilor. 
Lui Lucifer i-au urmat toţi cei care și-au însușit trufia de a fi dumnezei, fără 
împărtășirea de Harul lui Dumnezeu! Cel ce nu este în Lumină, nu poate fi decât în 


întuneric! 


Efectul ecumenismului legiferat la Creta — am văzut pe parcursul celor șapte ani — 
este unul cât se poate de nociv pentru întreaga Biserică: rugăciunile în comun cu 
ereticii, învățământul teologic aflat într-o adevărată „robie babiloniană” a 
ecumenismului, apariția schismei ucrainene, plandemonia mondială care a adus 
restricții nefirești și a închis biserici, dictatura digitală și obedienţa ierarhiei față de 
autorităţile globaliste, sunt numai câteva dintre consecințele apostaziei, după 
minciunosinodul din Creta. 


Ecumenismul nu este doar o erezie eclesiologică, ci este manifestarea apostaziei 
(lepădării de credinţă) și a sincretismului religios, pregătitor venirii „fiului 
pierzării”. Sub cele două forme în care se propovăduiește ecumenismul actual — 
inter-creștin și inter-religios -, acesta nu se aseamănă nicidecum cu ereziile 


condamnate de Biserică, de-a lungul veacurilor. Este mult mai cumplit și pierzător! 


Ecumenismul resuscitează toate ereziile condamnate (prin „minimalismul 
dogmatic”), introduce un mod de existenţă eretic care înstrăinează de Adevăr (prin 
„unitatea în diversitate”) și pregătește calea „,potrivnicului, care se înalță mai 
presus de tot ce se numește Dumnezeu”. Așadar, prin ecumenism se lucrează 
apostazia (în strânsă legătură cu globalismul luciferic, Noua Ordine Mondială și 
„Marea resetare”) și se pregătește înscăunarea Antihristului de către artizanii 


întunericului, pătrunși chiar și în Biserică. 


„Să nu vă amăgească nimeni, cu nici un chip; căci ziua Domnului nu va sosi până ce 
mai întâi nu va veni lepădarea de credință și nu se va da pe față omul nelegiuirii, fiul 
pierzării, potrivnicul, care se înalță mai presus de tot ce se numește Dumnezeu, sau 
se cinstește cu închinare, așa încât să se așeze el în templul lui Dumnezeu, dându-se 
pe sine drept dumnezeu” (II Tes. 2, 3-4). 


Administratorii vremelnici ai BOR spun, pe bună dreptate, că în Ortodoxie nu s-au 
schimbat Dogme și Canoane! Însă, prin unitatea în diversitate, fiecare „confesiune 
creștină” păstrând specificul dogmatic neschimbat, toate Dogmele și Canoanele 
sunt călcate în picioare, Duhul Sfânt hulit și Sfinţii Părinţi batjocoriţi! Ce poate fi 
mai rău de atât?! 


„Varietatea expresiei evanghelice, a cuvântului și a faptei, îmbogățește viața 
comună. Formele diferite de expresie sunt prezente astăzi în viaţa și mărturia 
diferitelor Biserici. Așa sunt, de exemplu, tradiția sfințeniei la metodiști, dogma 
răsplatei pentru credinţă și a harului la luterani, viaţa întru Duhul Sfânt la 
penticostali, primatul în slujba unităţii al Bisericii Romano-Catolice, valoarea 
intrinsecă în societatea anglicană, dogma îndumnezeirii corelate cu cea a 
«sinergiei» la ortodocși. În ce măsură punctele pe care se pune accentul constituie 
atitudini contradictorii sau expresie a varietăţii legitime? Accentul pus pe anumite 
chestiuni umbrește deplinătatea mesajului Evangheliei” (Porto Alegre, 2006). 


Acesta este dezideratul panereziei ecumenismului pe care l-au avut în vedere 
dușmanii Adevărului cu mult înainte de sinodul tâlhăresc din Creta. 


Dezbinarea Bisericii de către cei care ar fi trebuit să apere unitatea Ei, reprezintă 
triumful păcatului și al nereușitei acestora în planul globalist de luptă împotriva 


Adevărului. Se uită că unitatea Trupului Bisericii este unitate de viață, viaţă întru 
adevărul lui Hristos. Doar într-un singur Trup și în Adevăr pot fiinţa, printr-o 
strădanie comună, mădularele Bisericii, doar în această unitate de credință poate fi 
posibilă tămăduirea omului. 


Însă, acestă stare nefirească, nou creată în Biserică, afectează întreaga structură 
ierarhică a Bisericii, întreaga pliromă, de la patriarh până la mirean! Și acest lucru se 
întâmplă, nu pentru că nu ar mai fi Har în Biserică sau pentru că Sfintele Taine nu ar 
mai fi valabile după legiferarea ecumenismului la Creta, ci pentru că raportarea 
noastră la toate acestea poartă, în mare parte, pecetea vinovăţiei și a indolenţei. Este 
o complicitate, o părtășie la erezie, într-o formă conștientă sau mai puțin 
conștientă. Se întâmplă ceva asemănător cu reacția din organismul uman: dacă 
apare o infecţie, tot trupul suferă, nu doar mădularul bolnav. Oare cineva care se 
îmbolnăvește trupește, nu caută cu orice preţ să se vindece? De ce nu și în cazul 
bolilor sufletești și duhovnicești?! Ecumenismul este o boală cumplită care nu se 
vindecă de la sine, și care vătămă întregul organism. Dacă cei care sunt cei mai 
îndreptățiți să oprească infecția (ierarhi, preoţi, teologi, monahi) nu iau atitudine, 
atunci, în tratatele de „medicină” ale Bisericii (Pidalion — Cârma Bisericii, 
Dogmatică, Liturgică etc), există o terapeutică valabilă pentru întreaga pliromă. 
Adică, dacă „medicul” nu vrea să vindece, motivând din lipsă de „profesionalism” 
că nu e nimic care să îmbolnăvească, atunci există mijloace de prevenţie, intervenţie 
și recuperare care pot face organismul sănătos, accesibile tuturor „pacienţilor” 
Bisericii — Spital duhovnicesc. Important este să punem diagnosticul corect și să 
folosim remediile potrivite bolii (mărturisirea publică, îngrădirea de erezie, 
apostolat, cateheză, predică, rugăciune, spovedanie, canonisirea potrivită bolii și 
împărtășirea cu Sfintele Taine în stare de vrednicie, nu de părtășie la erezie!). Fără 
toate acestea, boala se întinde, și chiar cei cu „știință medicală”, adică cei cu 
cugetare ortodoxă, sănătoasă și cu lucrare în Biserică se pot îmbolnăvi! 


Din păcate, în urma celor prezentate, nu putem să nu spunem, că doar un Sinod 
panortodox poate anula deciziile sinodului tâlhăresc din Creta! Bineînțeles, acest 
lucru va fi posibil dacă va îngădui Dumnezeu și va exista lucrare de pocăință și 
îndreptare pentru poporul drept-credincios. 


Pentru ca un sinod tâlhăresc să nu aibă autoritate și deciziile luate să nu aibă 
aplicabilitate în Biserică trebuie ca atât „Sinodul” cât și hotărârile luate să fie 
condamnate de un viitor Sinod Ortodox. Așa a fost mereu în istoria Bisericii. Altfel, 
hotărârile unui minciunosinod devin izvor de drept bisericesc pentru Bisericile 
Locale care îl acceptă. Deci, să nu ne amăgim că la Kolymbari a fost doar o întâlnire 
între Întâistătători, ci a fost un „Sinod” cu pretenţia de a fi „Mare şi Sfânt”, cu 
efecte legislative reale în viața bisericească. Singura putere legislativ-bisericească în 
măsură să anuleze deciziile minciunosinodului din Creta, pentru a nu rămâne în 
vigoare hotărârile eretice luate în 2016, este un Sinod Panortodox! Până la un posibil 
Sinod care să condamne ecumenismul la nivel panortodox, ne rămâne tuturor să 
mărturisim public împotriva panereziei sau să ne îngrădim prin nepomenirea 
pseudo-episcopilor, refuzând receptarea hotărârilor neortodoxe de întreaga pliromă 
a Bisericii. Acesta este „protestul lecuitor” al Bisericii la vreme de erezie! 


În finalul acestei prezentări, amintim cuvântul protopresbiterului Theodoros Zisis, 
rostit împotriva ecumeniștilor care susțin că întreruperea pomenirii pseudo- 
episcopilor provoacă schismă în Biserică: 


„Patriarhul de astăzi Bartolomeu a întrecut pe Atenagora în devieri și fapte eretice 
fără o reacţie pe potrivă datorată din partea episcopatului și preoțimii. A acordat 
valoare sinodală panereziei ecumenismului la pseudo-sinodul din Creta (2016) prin 
recunoașterea ereziilor drept biserici, prin încuviințarea participării Bisericii la așa- 
numitul «Consiliu Mondial al Bisericilor», adică al ereziilor, și prin acceptarea 
lăudată a textelor eretice pe care le-au produs Dialogurile Teologice cu ereticii 
eterodocși. 


Ecumenismul, înainte de pseudo-sinod era susținut de persoane izolate, era rătăcire 
și erezie a unor persoane, pe care o respingeau și o condamnau majoritatea 
clericilor, teologilor și credincioșilor. Totuși acum se îngâmfă și-și înalță capul 
pentru că dispune de acceptare sinodală, pe care se silește să o impună pliromei 
Bisericii. Cei care au luat parte la pseudo-sinod sau au susținut deciziile s-au făcut 
vinovaţi și responsabili, pasibili de cele prevăzute în canoanele Bisericii pentru 
eretici și propovăduitorii de erezii noi. 


Acesta a fost motivul întreruperii pomenirii numelor episcopilor lor de către destui 
clerici și monahi. Ecumeniștii au reacționat, au proferat persecuții, au forjat cleveteli 
și au ținut procese. Unii s-au înfricoșat să mărturisească, alții au tăcut cu pudoare, 
recunoscând pe tăcute sau chiar lăudând îndrăzneala, totuși alții au găsit pretexte 
din păcate și mai ales teologice ca să îndreptățească înfricoșarea și lipsa lor de 
îndrăzneală și de pregătire să facă față la izolarea lumească, la inconveniențe și 
suferințe. Au susținut că întreruperea pomenirii episcopilor, adică îngrădirea, 
provoacă schismă, te pune în afara Bisericii, ca și cum ar fi atât de neînvățați și 
neteologi, încât să creadă că atâţia Sfinţi și episcopi contemporani și Părinţi care au 
întrerupt pomenirea ereticilor și celor ce propovăduiesc o erezie sigur nu au fost 


schismatici, nici nu s-au găsit în afara Bisericii. 


Deci au fost schismatici Sfântul Maxim Mărturisitorul, Sfântul Grigorie Palama, 
Sfântul Marcu Eugenicul, toți Părinţii celebri care s-au luptat împotriva ereziilor și 
nu au avut nici o comuniune cu ereticii, Marele Atanasie, Marele Vasile, Sfântul 
Grigorie Teologul, Sfântul Ioan Gură de Aur, Sfântul loan Damaschin, Sfântul 
Teodor Studitul și toţi Sfinții mărturisitori? A fost posibil vreodată ca un Sinod 
recunoscut și validat, ca cel I-II din vremea Sf. Fotie, de care am pomenit, din 861, să 
sfătuiască la întreruperea pomenirii, adică la îngrădire, și să te facă schismatic și în 
afara Bisericii? (Protopresbiter Theodoros Zisis, Îngrădirea de erezie nu este 
schismă). 


Preot Claudiu Buză 

